Document ID: 31988R2180

*****
ΚΑΝΟΝΙΣΜΟΣ (ΕΟΚ) αριθ. 2180/88 ΤΟΥ ΣΥΜΒΟΥΛΙΟΥ
της 18ης Ιουλίου 1988
για την τροποποίηση του κανονισμού (ΕΟΚ) αριθ. 1594/83 περί ενισχύσεως για τους ελαιούχους σπόρους
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 περί κοινής οργανώσεως αγοράς στον τομέα των λιπαρών ουσιών (1), όπως τροποποιήθηκε τελευταία από τον κανονισμό (ΕΟΚ) αριθ. 1098/88 (2), και ιδίως το άρθρο 27 παράγραφος 3,
την πρόταση της Επιτροπής,
Εκτιμώντας ότι τα πλεονεκτήματα από τη χρησιμοποίηση ηλιανθοσπόρων που ενσωματώνονται στις ζωοτροφές γίνονται ολοένα και περισσότερο εμφανή· ότι μεγαλύτερη χρησιμοποίηση των προϊόντων αυτών είναι επιθυμητή· ότι πρέπει να επεκταθεί στους εν λόγω σπόρους το σύστημα ενίσχυσης που αναφέρεται στο άρθρο 27 του κανονισμού αριθ. 136/66/ΕΟΚ· ότι πρέπει, συνεπώς, να τροποποιηθεί το καθεστώς που προβλέπεται στο άρθρο 1 του κανονισμού (ΕΟΚ) αριθ. 1594/83 (3), όπως τροποποιήθηκε τελευταία από τον κανονισμό (ΕΟΚ) αριθ. 1099/88 (4),
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 1594/83 τροποποιείται ως εξής:
1. Στο άρθρο 1 παράγραφος 1, το στοιχείο β) αντικαθίσταται από το ακόλουθο κείμενο:
«β) για τους κραμβόσπορους, τους γογγυλόσπορους και τους ηλιανθόσπορους που μεταποιούνται στην Κοινότητα για να ενσωματωθούν στις ζωοτροφές.»
2. Στο άρθρο 2 παράγραφος 1, το πρώτο εδάφιο αντικαθίσταται από το ακόλουθο κείμενο:
«Τα κράτη μέλη ελέγχουν, είτε στο ελαιουργείο, τη μεταποίηση των κραμβοσπόρων, των γογγυλοσπόρων και των ηλιανθοσπόρων, είτε στην επιχείρηση παρασκευής ζωοτροφών, την ενσωμάτωση των κραμβοσπόρων, γογγυλοσπόρων και ηλιανθοσπόρων, προκειμένου να εξασφαλίσουν ότι λαμβάνουν ενίσχυση μόνο οι σπόροι για τους οποίους προβλέπεται το δικαίωμα αυτό.»
3. Στο άρθρο 3 παράγραφος 2, το δεύτερο εδάφιο αντικαθίσταται από το ακόλουθο κείμενο:
«Το ποσό της ενίσχυσης είναι εκείνο που ισχύει την ημέρα κατά την οποία το οικείο κράτος μέλος εξακριβώνει τους σπόρους, είτε στο ελαιουργείο όπου μεταποιούνται είτε στην επιχείρηση παρασκευής ζωοτροφών όπου ενσωματώνονται στις ζωοτροφές.»
4. Στο άρθρο 10, η παράγραφος 1 αντικαθίσταται από το ακόλουθο κείμενο:
«1. Το δικαίωμα ενίσχυσης αποκτάται:
α) όσον αφορά τους μεταποιημένους σπόρους για την παραγωγή ελαίου, τη στιγμή της μεταποίησής τους·
β) όσον αφορά τους σπόρους που ενσωματώνονται στις ζωοτροφές, τη στιγμή της ενσωμάτωσής τους.»
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Αυγούστου 1988.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 18 Ιουλίου 1988.

Labels: 17
19
6